《次放翁梅花韵》
宋代·丘葵

冰崖雪谷物未芽，造物破荒开此花。
神全形枯近有道，意庄正色知无邪。
高坚正要饱忧患，放弃何遽愁荒遐。
移根上宛亦早计，竹篱茅舍真吾家。
平生自嫌亦自许，妙处可识不可夸。
金樽翠杓未免俗，篝灯为试江南茶。

作者简介：泉州同安人，字吉甫。早年有志朱子之学，亲炙于吕大圭、洪天锡之门。杜门励学，不求人知。宋亡，居海屿中，因自号钓矶翁。元世祖闻其名，遣御史奉币征聘，不出，赋诗见志。年八十余卒。有《易解义》、《书解义》、《诗解义》、《春秋解义》、《周礼补亡》及诗集。